b'\n_START_ARTICLE_\nPinnaralli\n_START_PARAGRAPH_\nPinnaralli on lintuharrastajien keskin\xc3\xa4inen kilpailu, jossa on tavoitteena havaita mahdollisimman monta lintulajia rajatulla alueella tietyss\xc3\xa4 ajassa. Pinnaralleja j\xc3\xa4rjest\xc3\xa4\xc3\xa4 lintuharrastajien keskusj\xc3\xa4rjest\xc3\xb6 BirdLife Suomi ja sen alaiset paikallisyhdistykset. Vuosittain Suomessa j\xc3\xa4rjestet\xc3\xa4\xc3\xa4n kymmeni\xc3\xa4 pinnaralleja. Kilpailemisen lis\xc3\xa4ksi pinnarallien tavoitteena on tuottaa lintuhavaintoja._NEWLINE_Tunnetuimpia suomalaisia pinnaralleja ovat toukokuussa j\xc3\xa4rjestett\xc3\xa4v\xc3\xa4 valtakunnallinen Tornien taisto sek\xc3\xa4 Kuusamon SM-lintumaraton. Vuoden 2017 Tornien taistoon osallistui yli 320 joukkuetta ja noin 2\xc2\xa0500 henkil\xc3\xb6\xc3\xa4.  Tornien taistossa kilpailualueena on joukkueen itselleen varaama lintutorni tai muu torni, mutta tavallisesti pinnarallissa kaikki joukkueet kilpailevat samalla alueella._NEWLINE_Yleisimpi\xc3\xa4 pinnaralleja Suomessa ovat eri vuodenaikoina j\xc3\xa4rjestett\xc3\xa4v\xc3\xa4t maakunnalliset kilpailut, kuten talvipinnarallit tai kev\xc3\xa4tpinnarallit sek\xc3\xa4 tietyss\xc3\xa4 kunnassa tai muulla maantieteellisesti rajatulla alueella j\xc3\xa4rjestett\xc3\xa4v\xc3\xa4t pinnarallit. J\xc3\xa4lkimm\xc3\xa4isist\xc3\xa4 esimerkkej\xc3\xa4 ovat Lauttasaariralli ja Ahvenanmaan ralli. Ep\xc3\xa4tavallisemmista pinnaralleista tunnetuimpia on lintuharrastajamuusikko Eelis Rarit\xc3\xa9tin organisoima Eeliksenp\xc3\xa4iv\xc3\xa4n unipinnaralli, jossa lintulajeja yritet\xc3\xa4\xc3\xa4n havaita nukkuessa._NEWLINE_Viime vuosien merkitt\xc3\xa4vimpi\xc3\xa4 kansainv\xc3\xa4lisi\xc3\xa4 pinnaralleja on ollut Israelissa j\xc3\xa4rjestett\xc3\xa4v\xc3\xa4 Champions of the flyway, jonka on voittanut vuosina 2016 ja 2017 suomalainen joukkue. Tapahtumalla ker\xc3\xa4t\xc3\xa4\xc3\xa4n samalla varoja lintujen salamets\xc3\xa4styksen kitkemiseksi V\xc3\xa4limeren alueella.  Usein pinnaralleihin saattaakin liitty\xc3\xa4 luonnonsuojeluun kohdistuva varainkeruu.\n_START_SECTION_\nS\xc3\xa4\xc3\xa4nn\xc3\xb6t\n_START_PARAGRAPH_\nPinnarallissa joukkue saa yhden pinnan jokaisesta kilpailun aikana havaitsemastaan lintulajista. Havainto voi olla n\xc3\xa4k\xc3\xb6 tai kuulohavainto. Lajin harvinaisuus ei vaikuta siit\xc3\xa4 saatavaan pinnam\xc3\xa4\xc3\xa4r\xc3\xa4\xc3\xa4n. Tehty\xc3\xa4 havaintoa ei tarvitse todistaa, vaan kilpailu perustuu lintuharrastajien keskin\xc3\xa4iseen luottamukseen. J\xc3\xa4lkik\xc3\xa4teen on pystytt\xc3\xa4v\xc3\xa4 kertomaan, miss\xc3\xa4 ja milloin mik\xc3\xa4kin lintulaji on havaittu. Kilpailun voittaa se joukkue, jolle kertyy kilpailuaikana eniten pinnoja. Mik\xc3\xa4li p\xc3\xa4\xc3\xa4dyt\xc3\xa4\xc3\xa4n tasatulokseen, ratkaistaan voittaja tavallisesti sen mukaan, kummalla joukkueella on enemm\xc3\xa4n niin sanottuja \xc3\xa4ss\xc3\xa4lajeja. \xc3\x84ss\xc3\xa4 tarkoittaa lajia, jota mik\xc3\xa4\xc3\xa4n muu joukkue ei ole havainnut._NEWLINE_Joukkueiden koko on tavallisesti 2\xe2\x80\x934 henkil\xc3\xb6\xc3\xa4, mutta joissain kilpailuissa voi olla luvallista kilpailla my\xc3\xb6s yksin\xc3\xa4\xc3\xa4n. Eko-ralliksi kutsutaan pinnarallia, jossa moottoriajoneuvoilla liikkuminen on kielletty\xc3\xa4. Pinnarallin kesto on yleens\xc3\xa4 24 tuntia tai sit\xc3\xa4 v\xc3\xa4hemm\xc3\xa4n.'